[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.5.2007

SEC(2007) 725 végleges

Ajánlás

A TANÁCS HATÁROZATA

az Európai Közösséget létrehozó szerződés 104. cikkének (7) bekezdésével összhangban tett tanácsi ajánlás nyomán a Cseh Köztársaság által foganatosított intézkedések eredménytelenségének a Szerződés 104. cikkének (8) bekezdésével összhangban történő megállapításáról

(előterjesztő: a Bizottság)

1. HÁTTÉR

A Bizottság szolgálatainak 2004. tavaszi gazdasági előrejelzése[1] alapján, amely 2003-ra a GDP 12,9%-ának (egy jelentős, állami garanciák lehívásával kapcsolatos egyszeri művelet leszámításával a GDP 5,9%-ának) megfelelő hiányt jelzett előre,[2] a Bizottság a 104. cikk (3) bekezdésének megfelelő jelentés útján túlzott hiány esetén követendő eljárást kezdeményezett a Cseh Köztársasággal szemben[3]. A Cseh Köztársaság 2004 májusában benyújtotta első, a 2004 és 2007 közötti időszakra vonatkozó konvergenciaprogramját, amellyel kapcsolatban a Tanács a Bizottság ajánlása alapján 2004. július 5-én véleményt nyilvánított[4]. A Bizottság ajánlása alapján ugyanakkor a Tanács a 104. cikk (6) bekezdésének megfelelően úgy határozott, hogy a Cseh Köztársaság túlzott hiánnyal rendelkezik[5], és ennek következtében a 104. cikk (7) bekezdésének alapján a hiány korrekciójára vonatkozó ajánlást bocsátott ki a cseh hatóságok számára[6]. Ezen ajánlásában a Tanács azt ajánlotta a cseh hatóságoknak, hogy „ a lehető legrövidebb időn belül szüntessék meg a jelenlegi túlzott hiányt ” és „ középtávú keretek között hozzanak intézkedéseket azon célkitűzésük elérése érdekében, hogy a hiányt 2008-ig hihető és fenntartható módon a GDP 3%-a alá csökkentsék a Tanács 2004. július 5-i, a 2004. májusában benyújtott konvergenciaprogramról szóló véleményében meghatározott, a hiány csökkenéséhez vezető pályával összhangban ”, az alábbi közbenső éves célkitűzésekkel: 2004-ben a GDP 5,3%-a, 2005-ben a GDP 4,7%-a, 2006-ban a GDP 3,8%-a és 2007-ben a GDP 3,3%-a.

A Tanács azt is ajánlotta a cseh hatóságoknak, hogy „ szigorúan hajtsák végre a 2004. májusi konvergenciaprogramban előirányzott intézkedéseket, különös tekintettel a központi kormányzat bércsökkentésére és az egyes minisztériumok kiadásainak csökkentésére ”. Felkérte őket továbbá arra, hogy „ a költségvetésben előirányzottaknál több bevételt fordítsanak a hiány csökkentésére; pénzügyi tervszámokat vezessenek be a középtávú kiadások maximálása alapján, és a régiók és önkormányzatok növekvő eladósodottságának kockázatát csökkentendő, eredményes szabályozást tervezzenek meg; az államháztartás hosszú távú fenntarthatóságának javítása érdekében hajtsák végre a nyugdíj- és egészségbiztosítási rendszer reformját; minimalizálják a Cseh Konszolidációs Ügynökség műveleinek a költségvetésre gyakorolt negatív hatását. ”

A Tanács 2004. november 5-ét jelölte ki határidőnek az eredményes intézkedések foganatosítására a 2005-re előirányzott hiány célértékének elérése érdekében. E határidő lejárta után a Bizottság 2004. december 14-i, Tanácsnak címzett közleményében megállapította, hogy a Cseh Köztársaság eredményes intézkedéseket tett a 2005-re előirányzott hiánycél elérésére és ezért nincs szükség a túlzott hiány esetén követendő eljárás folytatására[7]. 2005. január 18-i ülésén a Tanács egyetértett ezzel az értékeléssel.

2. A MEGFELELő INTÉZKEDÉS HIÁNYÁVAL KAPCSOLATOS, A 104. CIKK (8) BEKEZDÉSE SZERINTI TANÁCSI HATÁROZATRA IRÁNYULÓ JAVASLAT

A 104. cikk (7) bekezdése szerinti tanácsi ajánlás előírta, hogy a hiányt 2008-ra a GDP 3%-a alá kell csökkenteni, de nem adott meg számszerűsített célt a 2008-as évre. Ennek oka az volt, hogy a tanácsi ajánlásban hivatkozott 2004. májusi konvergenciaprogram a 2007-ig tartó időszakra vonatkozott. A programidőszakot 2008-ig meghosszabbító 2005. novemberi aktualizált konvergenciaprogram a 2008-as hiánycélt a GDP 2,7%-ában határozta meg. A programról alkotott véleményében a Tanács megállapította, hogy a program a 104. cikk (7) bekezdése szerinti tanácsi ajánlásban[8] meghatározott hiánycsökkentési pályát követi. A Tanács kérése értelmében a Cseh Köztársaságnak „ egy esetlegesen jobb 2005-ös költségvetési eredmény, valamint erőteljes növekedési eredmények és kilátások összefüggésében fokoznia kell a strukturális költségvetési kiigazításra tett erőfeszítéseket, tekintettel arra, hogy a túlzott hiány tervezett értéke csak kissé múlja alul a 2008-ra (ez a túlzott hiány kiigazításának határideje) elérni kívánt referenciaértéket, valamint a középtávú célkitűzés elérésének felgyorsítása érdekében; ii. javítania kell a költségvetési tervezés minőségét, elsősorban a jelentős mértékű kiadási áthozatok okainak elemzésén, valamint a középtávú kiadási plafonok megerősítésén keresztül; iii. javítania kell az államháztartás hosszú távú fenntarthatóságát, elsősorban a nyugdíjreform felgyorsításán, valamint az egészségügyi ellátási rendszer reformjának megkezdésén keresztül.”

2007. március 15-én a Cseh Köztársaság benyújtotta legfrissebb aktualizált konvergenciaprogramját, amely a 2006 és 2009 közötti időszakra vonatkozik. Az aktualizált program benyújtására a december 1-jei határidő után került sor a Cseh Köztársaságban uralkodó politikai helyzet miatt, amelyben a 2006. júniusi országos választásokat követően a parlament csak 2007. január 19-én hagyta jóvá a kormányt. A 2007. márciusi aktualizált konvergenciaprogram a következő éves hiány-előrejelzéseket tartalmazta: 2007-ben a GDP 4,0%-a, 2008-ban a GDP 3,5%-a és 2009-ben a GDP 3,2%-a. A 2007-re és 2008-ra vonatkozó hiánycélok megegyeztek a parlament által 2006. december 13-án jóváhagyott 2007-es költségvetésben szereplő célokkal. A program tartalmazta továbbá „az új kormány ígéretét” arra, hogy a hiányt 2008-ban a GDP 3,2%-ára, 2009-ben pedig a GDP 2,8%-ára csökkenti egy sor, még végleges kidolgozás és jóváhagyás előtt álló szakpolitikai intézkedés révén.

A Bizottság szolgálatainak 2007. tavaszi előrejelzése, amely szerint a hiány 2007-ben eléri a GDP 3,9%-át, 2008-ban pedig – változatlan politika mellett – a GDP 3,6%-át, megerősíti, hogy a jelenlegi politikával nem fognak teljesülni a 104. cikk (7) bekezdése szerinti tanácsi ajánlásban 2007-re és 2008-ra meghatározott célok (a GDP 3,3%-a, illetve kevesebb, mint a GDP 3%-a). A strukturális (tehát a ciklikusan kiigazított, egyszeri és egyéb átmeneti intézkedések nélkül számított) hiány 2007-ben a GDP-hez viszonyítva mintegy 1,25 százalékponttal javul, a 2005-ös és 2006-os romlást követően.

A Bizottság szolgálatainak előrejelzése ekképpen megerősíti a konvergenciaprogram előrejelzéseit, amelyek alapján nem várható a túlzott hiány megszüntetése a 2008-as határidőig. Az aktualizált programról alkotott tanácsi véleményre irányuló, ma elfogadott ajánlásában a Bizottság a programot a következőképpen értékeli: „a jobb növekedési kilátások és a vártnál alacsonyabb 2006-os hiány ellenére a program 2010-re halasztja a túlzott hiány megszüntetését a 104. cikk (7) bekezdése szerinti 2004. júliusi tanácsi ajánlásban meghatározott 2008-as határidőhöz képest. A tartós növekedés miatt a halasztás – amely az elsősorban a szociális kiadások 2007-ben tervezett növekedésével magyarázható magasabb hiányt tükrözi – prociklikus expanzív költségvetési irányvonalat is eredményez.”

A 2007-es költségvetés megnövelt kiadásai eredményeképpen túllépték a korábban megállapított középtávú kiadási keretet. A 2007. évi magasabb hiány a tanácsi ajánlás időpontjában előre jelzettnél sokkal erőteljesebbre várt növekedés ellenére jön létre, fő oka pedig a szociális kiadások növelése, amelyről még az előző parlament határozott, és amelyet az elfogadott költségvetésben az új parlament is jóváhagyott. A kiadások növekedése a becslések szerint 2007-ben a GDP-nek több, mint 1%-ával növeli a hiányt. Azt is meg kell jegyezni, hogy a várakozások szerint a 2007. évi magasabb hiány a 104. cikk (7) bekezdése szerinti tanácsi ajánlásban a megelőző évekre előre jelzettnél sokkal alacsonyabb hiány ellenére jön létre: a 2004 és 2006 közötti, GDP-hez viszonyított hiányadatok átlagosan 1 százalékponttal jobbak, mint a tanácsi ajánlásban szereplők (2004-ben a hiány a GDP 2,9%-a volt a Tanács által várt 5,3%-kal szemben, 2005-ben a GDP 3,6%-a 4,7%-kal szemben, 2006-ban pedig a GDP 2,9%-a 3,8%-kal szemben). Ennek fő oka inkább a vártnál jobb növekedési adatokban rejlik, mint a kiadások tartós csökkentésében.

Összegezve, a 2007-es költségvetés és a legfrissebb aktualizált konvergenciaprogram alapján a Cseh Köztársaság a tervei szerint 2007 esetében túllépi a 104. cikk (7) bekezdése szerinti tanácsi ajánlásban meghatározott célt (a GDP 3,3%-a), 2008 esetében pedig a 2005. novemberi konvergenciaprogramban meghatározott és a Tanács által 2006. január 24-én jóváhagyott célt (a GDP 2,7%-a). A Bizottság szolgálatainak 2007. tavaszi előrejelzése is a jóváhagyott célok túllépését várja mindkét év esetében. Ennek következtében a cseh hatóságoknak a túlzott hiány Tanács által előírt 2008-as határidőig való megszüntetése érdekében hozott intézkedései nem megfelelőek. Az ajánlás elfogadása óta nem következtek be az 1467/97/EK tanácsi rendelet 3. cikkének (5) bekezdésében említett, az államháztartásra jelentős negatív hatással lévő, előre nem látható kedvezőtlen gazdasági események. Éppen ellenkezőleg, az államháztartás szempontjából fontos gazdasági események a vártnál lényegesen kedvezőbben alakultak.

1. táblázat: Hiány- és növekedési előrejelzések

Éves hiányelőrejelzés (a GDP százalékában) | 2004 | 2005 | 2006 | 2007 | 2008 | 2009 |

A Bizottság szolgálatainak 2007. tavaszi előrejelzése | 2,9 | 3,6 | 2,9 | 3,9 | 3,6 | - |

Konvergenciaprogram 2007. március | - | 3,6 | 3,5 | 4,0 | 3,5 | 3,2 |

Konvergenciaprogram 2007. március (az új kormány ígéretében szerplő alternatív hiánycélok) | - | 3,6 | 3,5 | 4,0 | 3,2 | 2,8 |

Konvergenciaprogram 2005. november | 3,0 | 3,6 | 3,5 | 3,3 | 2,7 | - |

A 2004. júliusi tanácsi ajánlás | 5,3 | 4,7 | 3,8 | 3,3 | < 3 | - |

GDP-növekedési előrejelzés (éves %) | 2004 | 2005 | 2006 | 2007 | 2008 | 2009 |

A Bizottság szolgálatainak 2007. tavaszi előrejelzése | 4,2 | 6,1 | 6,1 | 4,9 | 4,9 | - |

Konvergenciaprogram 2007. március | - | 6,0 | 6,0 | 4,9 | 4,8 | 4,8 |

Konvergenciaprogram 2005. november | 4,4 | 4,8 | 4,4 | 4,2 | 4,3 | - |

A 2004. júliusi tanácsi ajánlás | 2,8 | 3,1 | 3,3 | 3,5 | - | - |

2. táblázat: Kulcsfontosságú makrogazdasági és költségvetési előrejelzések összehasonlítása

2005 | 2006 | 2007 | 2008 | 2009 |

Reál-GDP (%-os változás) | KP 2007. március | 6,1 | 6,0 | 4,9 | 4,8 | 4,8 |

BIZ 2007. május | 6,1 | 6,1 | 4,9 | 4,9 | nincs adat |

KP 2005. november | 4,8 | 4,4 | 4,2 | 4,3 | nincs adat |

HICP-infláció (%) | KP 2007. március | 1,6 | 2,4 | 2,6 | 2,5 | 2,5 |

BIZ 2007. május | 1,6 | 2,1 | 2,4 | 2,9 | nincs adat |

KP 2005. november | 1,5 | 2,2 | 2,0 | 2,1 | nincs adat |

Kibocsátási rés (a potenciális GDP %-ában) | KP 2007. március1 | -0,7 | 0,9 | 1,1 | 1,0 | 1,0 |

BIZ 2007. május3 | -1,1 | 0,4 | 0,5 | 0,5 | nincs adat |

KP 2005. november1 | -0,8 | -0,1 | 0,3 | 0,8 | nincs adat |

Államháztartási egyenleg (a GDP %-ában) | KP 2007. március6 | -3,6 | -3,5 | -4,0 | -3,5 | -3,2 |

BIZ 2007. május | -3,5 | -2,9 | -3,9 | -3,6 | nincs adat |

KP 2005. november | -4,8 | -3,8 | -3,3 | -2,7 | nincs adat |

Elsődleges egyenleg (a GDP %-ában) | KP 2007. március | -2,5 | -2,4 | -2,6 | -2,0 | -1,6 |

BIZ 2007. május | -2,4 | -1,8 | -2,8 | -2,6 | nincs adat |

KP 2005. november | -4,1 | -3,0 | -2,4 | -1,7 | nincs adat |

Ciklikusan kiigazított egyenleg (a GDP %-ában) | KP 2007. március1 | -3,4 | -3,9 | -4,4 | -3,9 | -3,5 |

BIZ 2007. május | -3,1 | -3,1 | -4,1 | -3,8 | nincs adat |

KP 20051. november | -4,5 | -3,8 | -3,4 | -3,0 | nincs adat |

Strukturális egyenleg2 (a GDP %-ában) | KP 2007. március | -3,4 | -3,9 | -4,4 | -3,9 | -3,5 |

BIZ 2007. május4 | -2,0 | -2,8 | -4,1 | -3,8 | nincs adat |

KP 2005. november5 | -3,4 | -3,8 | -3,4 | -3,0 | nincs adat |

Bruttó államadósság (a GDP %-ában) | KP 2007. március | 30,4 | 30,6 | 30,5 | 31,3 | 32,2 |

BIZ 2007. május | 30,4 | 30,4 | 30,6 | 30,9 | nincs adat |

KP 2005. november | 37,4 | 37,1 | 37,9 | 37,8 | nincs adat |

Megjegyzések |

1A Bizottság szolgálatainak számításai a programban megadott információk alapján. |

2Ciklikusan kiigazított egyenleg, az egyszeri és egyéb átmeneti intézkedések nélkül (hasonlóan az előző sorokhoz). |

3A 2005–2008 közötti időszakra vonatkozóan 4,2%-os, 4,6%-os, 4,8%-os és 4,9%-os becsült potenciális növekedés alapján. |

4 Egyszeri és egyéb átmeneti intézkedések a Bizottság szolgálatainak 2007. tavaszi előrejelzései alapján. |

(a GDP 1,1%-a 2005-ben és a GDP 0,2%-a 2006-ban - mindkettő hiánynövelő) |

5Egyszeri és egyéb átmeneti intézkedések a 2005-ös konvergenciaprogram szerint. |

(a GDP 1,1%-a 2005-ben - hiánynövelő) |

6A cseh kormány eddig nem jóváhagyott intézkedésein alapuló |

alternatív hiánycélok: a GDP 3,2%-a 2008-ban, a GDP 2,8%-a 2009-ben |

Forrás: |

Konvergenciaprogram (KP); a Bizottság szolgálatainak 2007. tavaszi gazdasági előrejelzései (BIZ); a Bizottság szolgálatainak számításai |

Ajánlás

A TANÁCS HATÁROZATA

az Európai Közösséget létrehozó szerződés 104. cikkének (7) bekezdésével összhangban tett tanácsi ajánlás nyomán a Cseh Köztársaság által foganatosított intézkedések eredménytelenségének a Szerződés 104. cikkének (8) bekezdésével összhangban történő megállapításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 104. cikke (8) bekezdésére,

tekintettel a Bizottság ajánlására,

mivel:

1. A Szerződés 104. cikke értelmében a tagállamoknak kerülniük kell a túlzott államháztartási hiányt.

2. A Stabilitási és Növekedési Paktum a rendezett államháztartás célkitűzésén alapul, az árstabilitás és az erős, fenntartható, munkahelyteremtéshez vezető növekedés eszközeként. A Stabilitási és Növekedési Paktum magában foglalja a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendeletet[9], amelyet a túlzott államháztartási hiány azonnali korrekciójának elősegítése érdekében fogadtak el.

3. A Bizottság ajánlását követően a 2004. július 5-i 2005/185/EK tanácsi határozat[10] a Szerződés 104. cikkének (6) bekezdésével összhangban megállapította, hogy a Cseh Köztársaság túlzott hiánnyal rendelkezik.

4. A Szerződés 104. cikke (7) bekezdésével és az 1467/97/EK rendelet 3. cikke (4) bekezdésével összhangban a Tanács – a Bizottság javaslata alapján – 2004. július 5-én a cseh hatóságoknak címzett ajánlást fogadott el abból a célból, hogy a túlzott hiányt a lehető legrövidebb időn belül szüntessék meg, valamint hogy középtávú kereten belül hozzanak intézkedéseket annak a célkitűzésnek a megvalósítása érdekében, hogy 2008-ra – a hatóságok által 2004 májusában benyújtott, és a Tanács 2004. július 5-i véleményében[11] jóváhagyott konvergenciaprogramban meghatározott hiánycsökkentő pályával összhangban – hiteles és fenntartható módon a GDP 3%-a alá csökkentsék a hiányt, az alábbi közbenső éves célok mellett: 2004-ben a GDP 5,3%-a, 2005-ben a GDP 4,7%-a, 2006-ban a GDP 3,8%-a, 2007-ben a GDP 3,3%-a. A Tanács 2004. november 5-ét jelölte ki határidőnek az eredményes intézkedések foganatosítására „a 2005-re előirányzott hiány célértékének elérése érdekében”. A Cseh Köztársaság hozzájárult az ajánlás közzétételéhez.

5. A 2004. november 5-i határidő lejárta után a Bizottság a Tanácsnak címzett 2004. december 14-i közleményében[12] megállapította, hogy – mivel a cseh kormány eredményes intézkedéseket foganatosított a 2005-ös hiánycél megvalósítására – a Cseh Köztársaság esetében nincs szükség a túlzott hiány esetében követendő eljárás folytatására. A 2005. novemberi aktualizált konvergenciaprogram 2008-ra a GDP 2,7%-ának megfelelő hiányt jelzett előre, amit a Tanács 2006. január 24-én jóváhagyott.

6. A 104. cikk (7) bekezdése szerinti tanácsi ajánlás nyomán a Cseh Köztársaság által a túlzott hiány 2008-ig történő megszüntetése céljából foganatosított intézkedések értékelése az alábbi következtetésekhez vezet:

7. 2007. március 15-én a Cseh Köztársaság benyújtotta legfrissebb aktualizált konvergenciaprogramját, amely a 2009-ig tartó időszakra vonatkozik. A program a következő éves hiány-előrejelzéseket tartalmazta: 2007-ben a GDP 4,0%-a, 2008-ban a GDP 3,5%-a és 2009-ben a GDP 3,2%-a. A program tartalmazta továbbá „az új kormány ígéretét” arra, hogy a hiányt 2008-ban a GDP 3,2%-ára, 2009-ben pedig a GDP 2,8%-ára csökkenti egy sor, még nem ismert szakpolitikai intézkedés révén.

8. A Bizottság szolgálatainak 2007. tavaszi előrejelzése, amely szerint a hiány változatlan politika mellett 2007-ben eléri a GDP 3,9%-át, 2008-ban pedig a GDP 3,6%-át, megerősíti, hogy a jelenlegi politikával nem fognak teljesülni a 104. cikk (7) bekezdése szerinti tanácsi ajánlásban 2007-re és 2008-ra meghatározott célok (a GDP 3,3%-a, illetve kevesebb, mint a GDP 3%-a). A strukturális (tehát a ciklikusan kiigazított, egyszeri és egyéb átmeneti intézkedések nélkül számított) hiány 2007-ben a GDP-hez viszonyítva mintegy 1,25 százalékponttal javul, a 2005-ös és 2006-os romlást követően.

9. A 2007. évi magasabb hiány a tanácsi ajánlás időpontjában előre jelzettnél sokkal erőteljesebb növekedés ellenére jön létre, fő oka pedig a szociális kiadások növelése, amelyről még a 2006. évi parlamenti választások előtt határoztak. A várakozások szerint a 2007. évi magasabb hiány a tanácsi ajánlásban a megelőző évekre előre jelzettnél sokkal alacsonyabb hiány ellenére jön létre. Ennek fő oka inkább a vártnál jobb növekedési adatokban rejlik, mint a kiadások tartós csökkentésében.

10. Ennek alapján megállapítható, hogy noha a Cseh Köztársaság eddig túlteljesítette a 2004. július 5-i tanácsi ajánlásban meghatározott kiigazítási pálya 2004–2006 tekintetében előírt költségvetési célkitűzéseit, a 2007-es hiány jóval a Tanács által meghatározott célkitűzés felett lesz, a 2008-as hiány pedig a jelenlegi politika mellett egyértelműen meg fogja haladni a GDP 3%-ában megállapított küszöbértéket. A cseh hatóságok költségvetési célkitűzései nincsenek összhangban a túlzott hiány 2008-as határidőig való megszüntetését szorgalmazó tanácsi ajánlással. Az ajánlás elfogadása óta nem következtek be az 1467/97/EK tanácsi rendelet 3. cikkének (5) bekezdésében említett, az államháztartásra jelentős negatív hatással lévő, előre nem látható kedvezőtlen gazdasági események. Éppen ellenkezőleg, az államháztartás szempontjából fontos gazdasági események a vártnál lényegesen kedvezőbben alakultak.

ELFOGADTA EZT A HATÁROZATOT:

1. cikk

A Tanács 2004. július 5-én tett, a Szerződés 104. cikkének (7) bekezdése szerinti ajánlása nyomán a Cseh Köztársaság által végrehajtott intézkedések eredménytelennek bizonyulnak a túlzott hiány Tanács által előírt határidőn belüli megszüntetéséhez.

2. cikk

E határozat címzettje a Cseh Köztársaság.

Kelt, Brüsszel,

a Tanács részéről

az elnök

[1] A Bizottság 2004. tavaszi gazdasági előrejelzése figyelembe vette a Cseh Köztársaság által 2004 márciusában jelentett adatokat.

[2] A szokásos eljárásoknak megfelelően időközben módosították a 2003-as hiányadatot, értéke most a GDP 6,6%-a.

[3] SEC(2004) 575.

[4] HL C 320., 2004.12.24., 1. o.

[5] HL L 62., 2005.3.9., 20. o.

[6] Lásd: http://register.consilium.eu.int/pdf/en/04/st11/st11215.en04.pdf

[7] A Bizottság közleménye a Tanácsnak: A túlzott hiány esetén követendő eljárás alatt a Tanács ajánlásai nyomán a Cseh Köztársaság, Ciprus, Málta, Lengyelország és Szlovákia által foganatosított intézkedésekről, SEC(2004) 1630, 2004.12.22.

[8] HL C 255., 2006.3.7., 5. o.

[9] HL L 209., 1997.8.2., 6. o. Az 1056/2005/EK rendelettel (HL L 174., 2005.7.7., 5. o.) módosított rendelet.

[10] HL L 62., 2005.3.9., 20. o.

[11] HL C 320., 2004.12.24., 1. o.

[12] A Bizottság közleménye a Tanácsnak: A túlzott hiány esetén követendő eljárás alatt a Tanács ajánlásai nyomán a Cseh Köztársaság, Ciprus, Málta, Lengyelország és Szlovákia által foganatosított intézkedésekről, SEC(2004) 1630, 2004.12.22.